«Урал батыр мәктәбе» инновацион майҙансығы буйынса отчет
 “Бөгөн мәктәптең төп бурыстарының береһе - ул патриотик тәрбиә биреү. Мәғариф системаһын әхлаҡи һәм кешелек ҡиммәттәренә таянып төҙөй алабыҙ», - тип билдәләне  Республика башлығы Радий   Хәбиров быйылғы август кәңәшмәһендә.
     Патриотик тәрбиә биреү төшөнсәһе киң мәғәнәне аңлата, йәғни ул бала күңелендә туған телебеҙгә, Туған илебеҙҙең        тәбиғәтенә, йортона, тарихына,  мәҙәниәтенә мөхәббәт уятыуҙан ғибәрәт.
     Балалар баҡсаһында  мәктәпкәсә  йәштәге балаларҙың белем һәм тәрбиә  процесы ойошторолған дәрестәрҙә генә түгел, ә  көндәлек тормошонда, төрлө эшмәкәрлектәр башҡарыуында интеграцияла алып барыуы ҡарала.

          Халҡыбыҙҙың ғөрөф ғәҙәттәрен, ауыҙ-тел ижадын юғары баһалаған,  ижади эшләүсе коллектив булараҡ,  Баймаҡ ҡалаһының «Айыуҡай» балалар баҡсаһы 2020йылда  «Аҡ тирмә» милли-мәҙәни үҙәге төбәк-ара йәмәғәт ойошмаһы тарафынан башланғыс алған «Урал батыр мәктәбе» проектын ғәмәлгә ашырыу эшенә әүҙем ҡушылды. Сөнки бөгөнгө рухи ҡиммәттәр төҫһөҙләнә барған заманда үҫеп килгән йәш быуынды милли рухта тәрбиәләүҙә халыҡ педагогикаһын ҡулланыу отошло икәнен һәм был йәһәттән үҙендә милли фәлсәфә туплаған мәшһүр «Урал батыр» эпосы ярҙамға киләсәген яҡшы аңлайбыҙ.

«Урал батыр» эпосын күмәк ятлау, эпосты ятҡа һөйләү, өҙөктәрен сәхнәләштереү, эпос йөкмәткеһенән сығып һүрәт төшөрөү, макеттар, ҡурсаҡтар эшләү, йәнһүрәт төшөрөү, ата-әсәләр менән берлектә ойошторолған «Ырыуым шәжәрәһе» конкурсы - былар барыһы ла әсә телендә һөйләү ҡеүәһен һәм аралашыу телмәрен үҫтереү, башҡорт халыҡ ауыҙ-тел ижадына, ҡомартҡыларына ҡыҙыҡһыныу уятыуға этәргес булып тора. 
Халыҡ аҡылына нигеҙләнеп башҡарылған эш бала күңелен байытыр тигән уй менән «Урал батыр» эпосындағы тәғлимәттәргә таянып, Мәрйәм апай Бураҡаева тәҡдим иткән  йүнәлештәр  буйынса эшләйбеҙ.
 Мәҫәлән:
   “Тау буйҙары йәшәрһен,
    Мәңге үлмәҫ төҫ алһын” 
девизы аҫтында  С.Юлаев исемендәге паркта ағастар          ултыртыу,”Айыуҡай” аллеяһы булдырыу;          
“Яҡшының эскәне – һыу булыр,
Ямандың эскәне – ыу булыр” темаһына атайҙар конференцияһы үткәреү. 

Һәр кеше был донъяла Кеше булып йәшәргә, үҙ ғүмерендә яҡшылыҡҡа, изгелек ҡылыуға, үҙенән һуң яҡшы ат ҡалдырыу өсөн ынтылырға тейеш тигән фекерҙе күҙ уңында тотоп төркөмдәрҙә 
«Яҡшылыҡ булһын атығыҙ,
Кеше булһын затығыҙ!» девизы аҫтында изге эштәр мөйөшө булдырылды. 


“Яҡшылыҡҡа яҡшылыҡ
Ҡыла торған йола бар” девизы аҫтында
-балалар баҡсаһы ата-әсәләре араһында “Көҙгө фантазия” исемле конкурс һәм
-“Көҙгө байлыҡ” исемле йәрминкә үткәреү, килемде төркөмдәр ихтияжына ебәреү.
«Йәншишмәнән һыу алып,
Үлгәндәрҙе терелтеү
Өсөн тыуған батырмын» - баҡсаның мәктәпкә әҙерлек төркөмө балаларын “Шайморатовсы”лар төркөмөнә ҡабул итеү,план ҡабул итеү   һәм   Украинала барған Махсус хәрби операцияла ҡатнашҡан яугир, Генерал Шайморатов ордены кавалеры Аслаев Данис Фазлетдин улы менән осрашты. 
“Еҫерҙәрҙең алдында
  Күҙенә керпек булығыҙ” акцияһына ҡушылыу:
ҡараусыһыҙ ҡалған ҡарттарға һәм балаларға ярҙам ойоштороу
-Аҡморон ҡарттар йортона концерт программаһы менән
-Матрай балалар приютына матди ярҙам күрһәтеү.

Эшләнелгән эштәр күп, баҡсабыҙ педагогтары менән атҡарылаһы эштәребеҙ ҙә байтаҡ,
Мәҫәлән:
“Ил ынйыһын йәшереп,
Ергә күмеп ҡуймаҫҡа” проекты буйынса 
-ғаиләләргә йыл әйләнәһенә   психолого-педагогик ярҙам күрһәтеү;
“Атам һине ҡурҡытыр,
Уныныһынан да ҡурҡма һин,
Һаман телен һора һин...” девизы аҫтында  ата-әсәләр араһында “Әкиәтле һандыҡ”исемле конкурс үткәреү;
БЛИ һәм балалар баҡсаһы педагогтары  ҡатнашлығында «Нимә?Ҡайҙа?Ҡасан?» уйын- бәйгеһен ойоштороу һ.б.
 
Рухлы егеттәр тәрбиәләү өсөн – «Урал батыр»; ҡыҙҙарыбыҙ өсөн – «Һомай» фольклор студиялары эш башланы. Фольклорсыбыҙ Сәлимә Рафиҡ ҡыҙы башҡорт халыҡ йырҙарын, бейеүҙәрен өйрәтә, йола байрамдары үткәрә. Ҡумыҙҙа уйнарға, дөңгөр, ҡалаҡ һуғырға ла өлгөрәләр. 
«Янсыҡ байрамы»нда кескәйҙәрҙе элекке йола байрамы менән таныштырып, уларҙа илһөйәрлек тойғолары тәрбиәләнһә, «Урал батыр вариҫтары» йыйынында иһә башҡорт халҡының уйындары аша малайҙарҙа көс,сослоҡ, таҫыллыҡ, мәргәнлек, ә ҡыҙҙарҙа һығылмалылыҡ, етеҙлек, уңғанлыҡ, нәзәҡәтлелек, әҙәплелек кеүек сифаттар нығына.



Башҡорт халҡында тәрбиә ҡанундары теҙеп кенә яҙылмаған, әммә уның барлыҡ ижадында тәрбиә рухы сағыла: фәлсәфәүи фекерле эпостарҙан башлап йомаҡтарға тиклем, мәшһүр көйлө оҙон йырҙарҙан алып таҡмаҡтарға, бейеү һәм ҡул эштәренә саҡлы һәм был хәҙерге көндә лә актуаллеген юғалтмаған.

      Балаға халҡыбыҙҙың тарихын, милли ғөрөф- ғәҙәттәрен, ижадын өйрәтеп, уны көслө рухлы, үҙ иленең, еренең, милләтенең патриоты итеп тәрбиәләй алабыҙ икән ,тимәк, беҙ маҡсатыбыҙға ирештек тигән һүҙ. 
